14 જુલાઈ 1937માં મધ્યપ્રદેશમાં જન્મેલા ઉપેન્દ્વ ત્રિવેદી સાબરકાંઠાના ઈડર પાસેના કુકડીયા ગામના વતની હતા. ફિલ્મ અને નાટકમાં અભિનય દિગ્દર્શન ઉપરાંત તે સાહિત્યના મર્મજ્ઞ હતા. તેમને બોલતા સાંભળવા તે લહાવો હતો. 1960માં કાદુ મકરણી ફિલ્મથી તે ગુજરાતી પડદે ચમક્યા. અને રા’નવઘણ , રા’માંડલિક, હિરો સલાટ, મહેદી રંગ લાગ્યો તથા લીલુડી ઘરતી જેવી અનેક ગુજરાતી ફિલ્મ્સમાં સહઅભિનેતા રહ્યા. 1971માં રવિન્દ્વ દવે દિગ્દર્શીત ‘જેસલ તોરલ’માં તેમણે મુખ્ય ભૂમિકા ભજવી અને વ્યવસાયિક સફળતાના નવા શીખરો સર કર્યા પછી તો રાજાભરથરી, શેતલને કાંઠે, ભાદર તારા વહેતા પાણી, હોથલ પદમણી જેવી ઉપરા ઉપરી હિટ ફિલ્મ્સે તેમને સુપરસ્ટાર બનાવી દીધા. પણ અભિનય સમ્રાટનું બિરુદ તો તેમના અભિનય સમ્રાટ નાટક દ્વારા મળ્યું.